**Nota informativă**

**la proiectul Legii pentru modificarea Codului civil al Republicii Moldova**

|  |
| --- |
|  |
| **1. Denumirea autorului şi, după caz, a participanţilor la elaborarea proiectului**  |
|  Agenția de Stat pentru Proprietatea Intelectuală (AGEPI) |
| **2. Condiţiile ce au impus elaborarea proiectului de act normativ şi finalităţile urmărite**  |
| Dezvoltarea accelerată a economiei, evoluțiile și tendințele mediului afaceri, concurența acerbă pe piață impune asigurarea unui nivel înalt al protecției informațiilor ce constituie secrete comerciale. Secretele comerciale reprezintă informații deosebit de importante, cu valoare economică ridicată (know-how, informații de afaceri, informații tehnologice), care aparțin deținătorilor acestora cu drept de proprietate, în special întreprinderilor, și le permit să obțină valoare adăugată din propriile creații și inovații, precum și să devină competitive pe piață. Art. 476 alin. (3) din Codul civil al Republicii Moldova statuează faptul că secretele comerciale sunt bunuri ce țin de domeniul proprietății intelectuale și dispun de un sistem de reglementare separat. Corespunzător, secretele comerciale, fiind la fel de importante ca și brevetele și alte obiecte de proprietate intelectuală, sunt expuse practicilor necinstite, care vizează însușirea abuzivă a informațiilor în vederea obținerii beneficiilor. Regimul de protecție al acestor bunuri incorporabile este reglementat de Codul civil al Republicii Moldova și anume - Titlul III *Categoriile de obligații* Capitolul XXXIII *Răspunderea delictuală* Secțiunea a 3-a *Răspunderea pentru dobândirea, utilizarea sau divulgarea ilegală a secretelor comerciale*, urmare amendamentelor introduse prin Legea nr. 133/2018 privind modernizarea Codului civil şi modificarea unor acte legislative, în vederea transpunerii *Directivei (UE) 2016/943 a Parlamentului European și a Consiliului din 8 iunie 2016 privind protecția know-how-ului și a informațiilor de afaceri nedivulgate (secrete comerciale) împotriva dobândirii, utilizării și divulgării ilegale*. Deși normele actuale instituie principiile de bază ale conceputului de *secret comercial*, drepturile deținătorului secretului comercial, accesul acestuia la instanță, posibilitatea obținerii unor despăgubiri, totuși, prevederile respective nu sunt suficiente și nu oferă o reglementare unitară, deplină acestui instrument de protecție. Din aceste considerente se constată că regimul juridic național al protecției secretelor comerciale nu oferă beneficiarilor de drepturi același nivel de protecție precum cel al statelor europene, instituit prin directiva menționată, iar transpunerea prevederilor acesteia în legislația națională este incompletă.  Corespunzător, urmare examinării cadrului normativ aplicabil se remarcă, în special, următoarele carențe:- deținătorii secretelor comerciale dispun de posibilități restrânse în exercitarea drepturilor deținute, fiind constatată lipsa reglementării unor măsuri juridice care pot fi aplicate pe durata procedurilor judiciare, cât și după finalizarea acestora, în scopul prevenirii dobândirii, utilizării sau divulgării ilegale a secretelor comerciale;- lipsește statuarea normativă a unui principiu esențial asigurării protecției și anume - asigurarea confidențialității secretelor comerciale pe parcursul procedurilor judiciare, precum și nu există careva măsuri specifice care pot fi aplicate în acest scop;- nu sunt clare circumstanțele specifice care să permită instanței aprecierea situațiilor de utilizare ilegală a secretelor comerciale sau a riscurilor existente, precum și a necesităților aplicării sau încetării măsurilor juridice, constituirii cauțiunilor, garanțiilor, acordării despăgubirilor corespunzătoare;- terminologia utilizată nu este uniformă, fapt ce determină riscuri de interpretare necorespunzătoare a normelor.  Reieșind din importanța acestor informații, ce vizează prioritar know-how, informațiile de afaceri și cele tehnologice, precum și luând în considerare interesele legitime de asigurare a protecției acestora, se constată necesitatea unui cadru normativ unitar și complet în materie de secrete comerciale, care să ofere protecția juridică corespunzătoare, racordată principiilor și standardelor europene. În esență, elaborarea proiectului Legii pentru modificarea Codului civil al Republicii Moldova este determinată de reglementarea normativă fragmentară a protecției informațiilor ce constituie secrete comerciale, precum și de necesitatea transpunerii depline a prevederilor *Directivei (UE) 2016/943 a Parlamentului European și a Consiliului din 8 iunie 2016 privind protecția know-how-ului și a informațiilor de afaceri nedivulgate (secrete comerciale) împotriva dobândirii, utilizării și divulgării ilegale* în vederea asigurării protecției secretelor comerciale la nivelul corespunzător celui reglementat de statele membre ale Uniunii Europene. Aprobarea proiectului în cauză constituie o prioritate inclusă în Planul de acțiuni al Guvernului pentru anul 2023, aprobat prin Hotărârea Guvernului nr. 90/2023 (acțiunea cu nr. 2.45).  |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene**  |
|  Proiectul legii transpune articolele 9-11 și 15 din *Directiva (UE) 2016/943 a Parlamentului European și a Consiliului din 8 iunie 2016 privind protecția know-how-ului și a informațiilor de afaceri nedivulgate (secrete comerciale) împotriva dobândirii, utilizării și divulgării ilegale*, *publicată în Jurnalul Oficial al Uniunii Europene L 157 din 15 iunie 2016*, pentru a asigura compatibilitatea cadrului normativ național cu prevederile actului european menționat. |
| **4. Principalele prevederi ale proiectului şi evidenţierea elementelor noi**  |
| În scopul consolidării cadrului normativ în domeniul protecției secretelor comerciale împotriva dobândirii, utilizării sau divulgării ilegale a acestora, prin proiectul dat se propun amendamente la Codul civil al Republicii Moldova și anume la Titlul III *Categoriile de obligații* Capitolul XXXIII *Răspunderea delictuală* Secțiunea a 3-a *Răspunderea pentru dobândirea, utilizarea sau divulgarea ilegală a secretelor comerciale*, în special:* *Definirea corespunzătoare a conceptelor de bază:* secretul comercial, făptuitor, deținător al secretului comercial, mărfuri care contravin normelor;
* *Instituirea măsurilor suplimentare de protecție a secretelor comerciale:* stabilirea obligativității asigurării confidențialității secretelor comerciale pe parcursul procedurilor judiciare și stabilirea măsurilor specifice necesare în acest sens, reglementarea măsurilor provizorii și asiguratorii, măsurilor corespunzătoare privind publicarea hotărârilor judecătorești;
* *Identificarea circumstanțelor determinante:* respingerii aplicării măsurilor juridice de apărare, încetării obligației asigurării confidențialității secretelor comerciale pe parcursul procedurilor judiciare, aprobării, respingerii, încetării aplicării măsurilor provizorii și asiguratorii, acordării despăgubirilor persoanelor prejudiciate;
* *Încadrarea acțiunilor ce vizează protecția secretelor comerciale normelor aplicabile termenului general de prescripție extinctivă*
* *Uniformizarea terminologiei utilizate*, în vederea excluderii situațiilor de interpretare neunivocă a normelor aplicate.
 |
| **5. Fundamentarea economico-financiară**  |
| Amendamentele propuse conform proiectului nu necesită careva cheltuieli suplimentare din bugetul de stat. |
| **6. Modul de încorporare a actului în cadrul normativ în vigoare**  |
| Prezentul proiect se încadrează perfect în cadrul normativ în vigoare, întrucât are drept scop consolidarea unui mecanism de protecție deja instituit și reglementat.  |
| **7. Avizarea și consultarea publică a proiectului**  |
| În conformitate cu prevederile art. 8 lit. a) și art. 9 alin. (1) și (2) din Legea nr. 239/2008 privind transparenţa în procesul decizional, la data de 21.09.2022, Agenția de Stat pentru Proprietatea Intelectuală a publicat anunțul despre inițierea elaborării acestui proiect, fiind invitați toți subiecții interesați să înainteze propuneri corespunzătoare în acest sens *(https://agepi.gov.md/ro/news/agepi-ini%C8%9Biaz%C4%83-elaborarea-proiectului-de-lege-pentru-modificarea-codului-civil-al-republicii).*  Proiectul este plasat pe pagina web oficială a AGEPI [www.agepi.gov.md](http://www.agepi.gov.md) la compartimentul *„Transparenţa/Consultări publice/*[*Proiecte de acte normative generale*](https://agepi.gov.md/ro/projects/proiecte-de-acte-normative-dac)”, precum şi pe [www.particip.gov.md](http://www.particip.gov.md). Proiectul actului normativ urmează a fi transmis Сanсеlаriei de Stat pentru înregistrarea acestuia în lista proiectelor care urmează a fi examinate în cadrul ședinței secretarilor generali, și transmiterea spre avizare și ехреrtiză autorităților de resort, conform procedurii. |
| **8.** **Constatările expertizei anticorupție** |
| Proiectul urmează a fi supus expertizei anticorupţie, în conformitate cu procedura stabilită în Legea nr. 100/2017 cu privire la actele normative. |
| **9. Constatările expertizei de compatibilitate** |
| Proiectul urmează a fi supus expertizei de compatibilitate, în condițiile Legii nr.100/2017 cu privire la actele normative. |
| **10. Constatările expertizei juridice** |
| Proiectul urmează a fi supus expertizei juridice, în conformitate cu procedura stabilită în Legea nr. 100/2017 cu privire la actele normative.  |
| **11. Constatările altor expertize** |
| Proiectul nu cade sub incidența altor expertize necesare de a fi efectuate în condițiile Legii nr.100/2017 cu privire la actele normative, altele decât cele expuse mai sus.Scopul reglementărilor propuse conform proiectului vizează perfecționarea unui mecanism de protecție deja instituit, cel de protecție al secretelor comerciale, și nu stabilește careva obligaţii, cerinţe şi interdicţii pentru întreprinzători în activitatea acestora. Mai mult ca atât, aceste norme nu reglementează careva relaţii dintre autorităţile administraţiei publice, alte autorităţi abilitate prin lege cu funcţii de reglementare şi de control şi întreprinzători. Din contră, completarea Codului civil al Republicii Moldova cu normele propuse va asigura întreprinzătorilor cu potențial inovativ un nivel de protecție sporit al informațiilor de afaceri deținute, ceea ce va avea un impact macroeconomic benefic și va influența pozitiv competitivitatea, creșterea economică, ocuparea forței de muncă și inovația. Consolidarea sistemului de protecție a secretelor comerciale are rolul de a spori siguranța investițiilor și de a determina noi posibilități de dezvoltare a întreprinderilor.  |

 **Director general Eugeniu RUSU**